《和李似之秉烛观梅诗》
宋代·刘子翚

冻色沈万象，晴巅露皑皑。
通宵月观梦，梦破东风来。
小立值芳气，微寻见寒肧。
我病亦呼客，沙边久徘徊。
恍然惊老眼，一枝印清杯。
应知尘意尽，故向癯儒开。
谪仙爱逃禅，兹心政难灰。
觇新不待晨，烧烛寒岩隈。
草木有含章，发挥要天才。
赖公管领春，笔端起潜雷。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。